SET ปิดเช้าพุ่ง 11 จุด รับแรงซื้อกลุ่ม EV หวังรัฐฯ เคาะมาตรการหนุน
SET ปิดเช้าพุ่ง 11 จุด รับแรงซื้อหุ้นในกลุ่ม EV จากความคาดหวังมาตรการหนุนการใช้รถ EV ของภาครัฐฯ บ่ายนี้ตลาดฯคงจะแกว่งคล้ายช่วงเช้า โดยมีแนวรับ1,638-1,633 แนวต้าน 1,658 จุด
28 ธ.ค. 2564

นายพิชัย เลิศสุพงศ์กิจ รองกรรมการผู้จัดการฝ่ายการตลาด บล.ธนชาต กล่าวว่า ตลาดหุ้นไทยเช้านี้วอลุ่มเทรดบางหลังใกล้ถึงวันหยุดระยะยาวช่วงเทศกาลปีใหม่ ซึ่งวอลุ่มเทรดโดยรวมต่อวันในช่วงนี้อยู่ในระดับที่ต่ำกว่าค่าเฉลี่ยปีนี้ แต่ก็มีแรงเก็งกำไรหุ้นในกลุ่มรถยนต์ไฟฟ้า (EV) นำโดยหุ้น EA และ GPSC ที่ขึ้นนำตลาดฯ จากความคาดหวังมาตรการสนับสนุนการใช้รถ EV ของภาครัฐฯ
นอกจากนี้ยังต้องจับตาดูสถานการณ์การแพร่ระบาดไวรัสโควิดโอมิครอนหลังผ่านช่วงวันหยุดระยะยาวไปแล้วด้วย ซึ่งดูจำนวนผู้ติดเชื้อโควิด-19 จะเร่งตัวขึ้นแค่ไหน และตลาดฯยังเผชิญแรงกดดันจากแรงขายของกองทุน LTF ที่ครบกำหนด 7 ปีปฏิทินในปีหน้า ส่งผลให้คนชะลอลงทุนเพื่อรอดูให้ผ่านสัปดาห์แรกของปีหน้าไปก่อน แต่เชื่อว่าคนที่ลงทุนกองทุน LTF จะมีกำไรประมาณ 10% เศษ ซึ่งทำให้แรงขายอาจไม่มาก อีกทั้งให้ติดตามเรื่องภาษีขายหุ้น 0.10% จะนำมาใช้เมื่อไร ซึ่งคิดว่ากระทบตลาดไม่มาก
แนวโน้มการลงทุนในช่วงบ่ายนี้ นายพิชัย กล่าวว่า ตลาดฯคงจะแกว่งคล้ายช่วงเช้า โดยมีแนวรับ 1,638-1,633 จุด ส่วนแนวต้าน 1,658 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
EA มูลค่าการซื้อขาย 4,608.36 ล้านบาท ปิดที่ 95.00 บาท เพิ่มขึ้น 1.00 บาท
GPSC มูลค่าการซื้อขาย 2,355.07 ล้านบาท ปิดที่ 88.00 บาท เพิ่มขึ้น 2.00 บาท
KBANK มูลค่าการซื้อขาย 1,259.97 ล้านบาท ปิดที่ 139.50 บาท เพิ่มขึ้น 1.50 บาท
KTB มูลค่าการซื้อขาย 1,056.91 ล้านบาท ปิดที่ 13.20 บาท เพิ่มขึ้น 0.30 บาท
TTB มูลค่าการซื้อขาย 939.99 ล้านบาท ปิดที่ 1.43 บาท เพิ่มขึ้น 0.06 บาท